Diari Oficial de la Generalitat Valenciana


Sumari del DOGV 9238, del 20-12-2021 (2021/12325)

RESOLUCIÓ de 10 de desembre de 2021, del conseller d'Educació, Cultura i Esport, per la qual es convoca la concessió de subvencions destinades a finançar obres de remodelació i construcció de locals socials de les societats musicals de la Comunitat Valenciana en 2022.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9238

Data del DOGV
:   20-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12891


Data del document
:   10-12-2021

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 10 de desembre de 2021, del conseller d'Educació, Cultura i Esport, per la qual es convoca la concessió de subvencions destinades a finançar obres de remodelació i construcció de locals socials de les societats musicals de la Comunitat Valenciana en 2022. [2021/12468]  
Les societats musicals de la Comunitat Valenciana constitueixen una part substancial del seu teixit associatiu cultural. Més de 500 d'aquestes entitats, presents en la majoria de pobles i ciutats del nostre territori, treballen cada dia per a acostar la cultura musical a les ciutadanes i ciutadans interessats en aquesta. Aquesta labor se centra especialment en la difusió de l'art de la música i en la formació dels seus intèrprets, i això afavorirà que aquesta manifestació cultural es trobe fortament arrelada i desenvolupada en la nostra Comunitat.  
La funció de les societats musicals es realitza des dels seus locals socials, vertaders centres culturals on els més joves inicien la seua formació i acostament a la música i tots troben el lloc adequat per a la pràctica no professional.  
La Generalitat col·labora amb les societats musicals en els seus esforços per a construir, reformar i millorar els seus locals, sens dubte una de les millors i més extensa xarxa de centres culturals de titularitat associativa que contempla el món de la cultura. Promoure el manteniment en condicions adequades d'ús, la remodelació i millora o la construcció de locals de les nostres societats musicals, és un objectiu de la política cultural de la Generalitat que té reflex en els pressupostos de 2022 on figura la línia genèrica de subvenció S7275000, la dotació de la qual ha de concedir-se seguint un procediment de concurrència competitiva oberta a totes les entitats musicals que desitgen executar un projecte en concordança amb aquesta finalitat.  
Mitjançant Ordre 57/2016, de 21 de setembre, de la Conselleria d'Educació, Investigació, Cultura i Esport (DOGV 7881, 26.09.2016. http://www.docv.gva.es/datos/2016/09/26/pdf/2016\_7352.pdf), es van aprovar les bases reguladores de la concessió de subvencions destinades a finançar obres de remodelació i construcció de locals socials de les societats musicals de la Comunitat Valenciana. Aquestes bases reguladores van ser modificades parcialment per l'Ordre 41/2017, de 24 d'octubre, de 2017, d'aquesta Conselleria (DOGV 8166, 09.11.2017 http://www.dogv.gva.es/datos/2017/11/09/pdf/2017\_9558.pdf) per a permetre l'accés a aquestes ajudes a les societats musicals que promouen obres de nova construcció en fase inicial.  
D'altra banda, les subvencions objecte d'aquesta convocatòria estan previstes en el Pla estratègic de subvencions de la Conselleria d'Educació, Cultura i Esport per al període 2020/2023, aprovat per resolució d'aquest departament de 23 de març de 2020.  
Per tot això, fent ús de les facultats que em confereixen els articles 28 de la Llei 5/1983, de 30 de desembre, del Consell i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Es convoca la concessió de subvencions destinades a finançar la remodelació i construcció de locals socials de les societats musicals de la Comunitat Valenciana en 2022 i s'aprova els documents model que figuren com a annexos I i II que hauran d'utilitzar els sol·licitants d'aquestes ajudes i III per a la justificació d'aquestes per part dels beneficiaris.  
  
Segon. Règim jurídic i bases reguladores d'aquesta convocatòria  
Aquesta convocatòria de subvencions es regeix per la present resolució; per les bases reguladores aprovades per Ordre 57/2016, de 21 de setembre, de la Conselleria d'Educació, Investigació, Cultura i Esport, modificades parcialment per l'Ordre 41/2017, de 24 d'octubre, d'aquest departament; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com pels preceptes bàsics de la legislació general en matèria de subvencions i disposicions que la desenvolupen.  
  
Tercer. Dotació pressupostària i assignació per modalitats d'inversió  
  
1. L'import a concedir és d'1.100.000,00 - que es finançarà amb càrrec als crèdits del capítol VII del programa 454.10 Promoció cultural, patrimoni artístic i museus, línia S7275000, dels pressupostos de la Generalitat per a 2022, aplicació 26.35.53.160.15.5  
2. Per tractar-se d'una despesa de tramitació anticipada, la resolució d'aquesta convocatòria i per tant la concessió de les ajudes, queda condicionada a l'efectiva existència de crèdit adequat i suficient en els pressupostos de la Generalitat per a 2022. La tramitació anticipada queda justificada per la previsió reiterada en exercicis anteriors, associada en el programa pressupostari, de crèdit adequat i suficient per a la cobertura pressupostària de la despesa en els Pressupostos de la Generalitat.  
  
3. L'import total convocat s'assigna a les modalitats d'inversió previstes en la base 2 de les bases reguladores d'acord amb la distribució següent:  
- Modalitat remodelació: 750.000,00 -  
- Modalitat construcció: 350.000,00 -  
4. En el cas que, en elaborar la proposta de concessió, es constate que en una de les modalitats d'inversió no es pot concedir tot l'import indicat en l'apartat anterior, podrà assignar-se el disponible a l'altra modalitat, sense més tràmit.  
  
Quart. Objecte i condicions de la concessió d'aquestes subvencions  
1. Les subvencions que es convoquen tenen com a finalitat finançar l'execució d'obres de remodelació i construcció de locals socials de les societats musicals de la Comunitat Valenciana en 2022. S'estableixen dues modalitats d'inversions subvencionables:  
- Modalitat remodelació: comprén obres de remodelació i rehabilitació, reforma, millora, adequació i modernització de locals socials en espais existents i les seues instal·lacions;  
- Modalitat construcció: inclou obres de nova construcció, ampliació i habilitació de nous espais de locals socials.  
2. A l'efecte d'aquesta convocatòria, s'entenen com a societats musicals les entitats privades sense ànim de lucre que, estant legalment constituïdes, tinguen entre els seus fins socials la difusió, promoció o divulgació i l'ensenyament de la música i realitzen almenys, les següents activitats artístiques i formatives amb caràcter permanent:  
  
a) Sosteniment d'una agrupació instrumental no professional ja siga banda o orquestra  
b) Sosteniment d'una escola de música o escola d'educands de manera directa o a través d'agrupacions supramunicipals o, en defecte d'això, col·laborar de manera activa en la integració de joves músics en el seu conjunt instrumental com a activitat tendent a la seua formació musical.  
3. En aquesta convocatòria, només s'admetran sol·licituds que incloguen projectes d'inversió el pressupost d'execució material dels quals no supere els 85.000,00 ?, IVA i altres conceptes exclosos d'acord amb el que es preveu en la base 2 de les bases reguladores. En aquesta última base es disposa l'equivalència entre cost o despesa subvencionable i pressupost d'execució material de la inversió que s'aplica en aquest procediment de concessió d'ajudes.  
4. Poden ser objecte de subvenció les inversions que s'executen a partir de l'1 de gener de 2022.  
5. La resta de requisits per a poder sol·licitar aquestes subvencions són els que es determinen en les bases reguladores d'aquesta convocatòria, especialment en la base 2.  
  
Cinqué. Forma i termini de presentació de les sol·licituds  
1. El termini de presentació de les sol·licituds serà d'un mes a comptar des de l'endemà de publicació d'aquesta resolució de convocatòria en el Diari Oficial de la Generalitat Valenciana.  
2. Les sol·licituds es formularan mitjançant l'imprés normalitzat que s'adjunta a aquesta convocatòria com a annex I i es dirigiran a la Direcció General de Cultura i Patrimoni de la Conselleria d'Educació, Cultura i Esport.  
3. Amb la sol·licitud degudament emplenada i signada de l'annex I s'acreditarà:  
a) La condició de societat musical per part de l'entitat sol·licitant i la seua constitució com a associació, sempre que formen part de la Federació de Societats Musicals de la Comunitat Valenciana.  
b) Les dades generals de la societat musical i el seu representant.  
c) El correu electrònic que es fixa per a rebre informació relativa a aquest procediment.  
d) L'acord adoptat per la junta directiva de l'entitat per a formular la sol·licitud de la subvenció, facultant el seu representant legal per a subscriure la sol·licitud de subvenció i realitzar tots els tràmits relacionats amb aquesta.  
e) Que la societat musical no es troba compresa en cap de les causes que impedeixen obtindre la condició de beneficiari de subvencions públiques assenyalades en l'article 13 de la Llei general de subvencions.  
  
f) L'autorització, si és procedent, perquè la Conselleria obtinga telemàticament els certificats que acrediten que el sol·licitant es troba al corrent de les seues obligacions tributàries i davant la Seguretat Social. En cas que no s'emplenen cap de les opcions oferides en aquest apartat de la sol·licitud, s'entendrà que el sol·licitant autoritza la Conselleria a obtindre per mitjans telemàtics els citats certificats.  
g) La identificació i propietat de l'immoble on es duran a terme les obres o, si és el cas, la cessió d'aquest i els altres requisits que s'exigeixen als locals socials on es duran a terme les obres.  
  
h) Les ajudes de tota classe sol·licitades o obtingudes per la societat musical per a finançar aquestes obres, si és el cas.  
i) La denominació i objecte de les obres, modalitat a la qual s'adscriuen a l'efecte d'aquesta convocatòria, el seu pressupost i, si és el cas, la identificació del tècnic o tècnica redactor del projecte, memòria o pressupost.  
j) Les característiques de l'obra a realitzar que permeten aplicar els criteris de valoració de sol·licituds que s'estableixen en les bases reguladores i documents que s'aporten a aquest efecte.  
k) L'existència d'un pla o programa d'execució de la inversió amb un calendari adequat al projecte i a les dates i terminis que recullen les disposicions que regeixen aquestes ajudes que garantisquen la possibilitat de finalitzar-la dins d'aquests i d'acord amb les altres condicions que recullen les bases reguladores.  
l) L'existència d'un pla de la societat per a finançar la inversió en cas que es concedisca la subvenció.  
4. Les sol·licituds hauran de ser subscrites per qui tinga la representació de l'entitat, conforme a la normativa d'aplicació.  
5. Cada entitat només podrà formular una sol·licitud de subvenció en aquesta convocatòria.  
6. La presentació de sol·licituds i la resta de documentació així com el seu registre i qualsevol altre tràmit, haurà de realitzar-se en tot cas per mitjans electrònics. Les comunicacions a les persones interessades i les notificacions es practicaran per aquesta via, excepte els casos en què es preveu expressament un altre mitjà.  
Es pot accedir directament al tràmit de sol·licitud d'aquestes ajudes en els següents url:  
Modalitat remodelació: http://www.gva.es/va/inicio/procedimientos'id\_proc=15122  
Modalitat construcció: http://www.gva.es/va/inicio/procedimientos'id\_proc=21096  
En la disposició final primera d'aquesta resolució s'indica les adreces url d'accés per a l'aportació de documents, realització d'altres tràmits i presentació del compte justificatiu d'aquestes subvencions.  
  
  
Sisé. Documentació que ha d'acompanyar les sol·licituds  
1. Juntament amb la sol·licitud de la subvenció formulada en el document model que figura com a annex I, signada digitalment en els llocs indicats, les societats musicals interessades hauran d'aportar obligatòriament la documentació següent:  
a) Pressupost, memòria valorada o projecte de les obres a executar. Haurà de presentar-se un dels documents següents, segons siga procedent:  
  
Modalitat remodelació:  
a1. Un pressupost detallat amb partides i estat de mesuraments de les obres signat per un tècnic o tècnica competent o elaborat per una empresa constructora quan l'import d'aquest, IVA i altres conceptes exclosos, siga inferior a 12.000,00 ?.  
a2. Una memòria valorada subscrita per tècnic o tècnica competent, si el pressupost de l'obra està comprés entre 12.000,00 i 85.000,00 ?, IVA i altres conceptes exclosos. La memòria contindrà almenys una justificació de la necessitat de l'obra i de la solució tècnica, la seua descripció i programa de necessitats, pressupost detallat amb partides i estat de mesuraments i diversos plans de planta i de secció que reflectisquen adequadament l'estat actual i el reformat.  
Opcionalment, les entitats sol·licitants podran aportar en aquests casos un projecte d'execució si ho consideren més adequat per al desenvolupament de les obres.  
a3. Un projecte d'execució de l'obra, si els treballs a realitzar afecten l'estabilitat, seguretat o estanquitat de l'immoble, elaborat d'acord amb la normativa que siga aplicable i per a qualsevol pressupost, dins del límit assenyalat per a aquesta convocatòria.  
  
Modalitat construcció:  
a4. Projecte d'execució complet de l'obra. Si només es preveu executar una part o fase completa d'aquesta, s'acompanyarà el projecte d'una memòria comprensiva de les unitats d'obra per a l'execució de la qual se sol·licita la subvenció. També serà admissible un projecte bàsic de tota la construcció, desenvolupat com a projecte d'execució en la fase o part per al finançament de la qual se sol·licita l'ajuda.  
Els documents tècnics citats en els epígrafs a2, a3 i a4 hauran d'especificar el termini i calendari d'execució previst i les dificultats o problemes que puguen demorar l'inici de l'obra o la seua execució i les mesures, estudis tècnics previs i propostes per a solucionar-los, quan siga procedent.  
b) Un reportatge amb almenys 10 fotografies en suport digital, representatives de l'estat actual de l'àrea o espai on es duran a terme les obres.  
c) Domiciliació bancària, que es presentarà emplenant i signant el document model que figura com a annex II.  
2. Per a l'admissió a aquest procediment i, si escau, obtenció d'aquestes ajudes, és imprescindible que la societat musical sol·licitant acredite que es troba al corrent de les seues obligacions tributàries i davant la Seguretat Social. No serà necessari aportar cap document a aquest efecte si el sol·licitant autoritza la Conselleria d'Educació, Cultura i Esport a obtindre telemàticament els corresponents certificats. Les societats musicals que hagen manifestat la seua oposició en l'annex I de sol·licitud, hauran de presentar aquests, emesos per l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Model Econòmic de la Generalitat.  
  
3. Les societats musicals interessades que no pertanguen a la Federació de Societats Musicals de la Comunitat Valenciana hauran d'aportar a més el següent:  
a) Document oficial que acredite la constitució de la societat musical com a associació i la seua inscripció en el corresponent registre públic.  
b) Una còpia dels estatuts vigents de l'entitat registrats o inscrits en el registre públic citat en el paràgraf anterior.  
4. Les societats musicals que sol·liciten aquestes ajudes sense que tinguen la propietat de l'immoble on es duran a terme les obres, hauran d'adjuntar també la documentació que acredite la cessió d'aquest en les condicions previstes en la base 2 de les bases reguladores. Haurà d'aportar-se còpia autèntica de l'acte, acord o conveni pel qual es va aprovar la cessió i es va autoritzar la realització d'obres o certificació emesa pel respectiu ajuntament en el qual conste el contingut integre d'aquest. No s'admetran a aquest efecte escrits, comunicacions, informes i altres documents que no reflectisquen el contingut exacte i complet de l'acte administratiu pel qual l'ajuntament va aprovar o va acordar la cessió de l'immoble.  
5. Els sol·licitants podran presentar també els documents que justifiquen alguna de les circumstàncies previstes en la base 6 de les bases reguladores, relativa a la valoració de les sol·licituds.  
6. Si la sol·licitud no compleix amb els requisits exigits, es requerirà la persona interessada perquè en el termini de deu dies esmene la falta o acompanye els documents preceptius, indicant que, si així no ho fa, se'l tindrà per desistit de la seua petició, prèvia resolució que haurà de ser dictada en els termes previstos en la legislació sobre procediment administratiu comú de les administracions públiques que siga aplicable.  
L'aportació de la documentació requerida o esmenada o la que es remeta voluntàriament per a millorar la inicial haurà de presentar-se per mitjans electrònics.  
  
Seté. Criteris de valoració de les sol·licituds  
Els criteris de valoració que es tindran en compte per a la concessió d'aquestes subvencions són els indicats en la base 6 de les bases reguladores que regeixen aquesta convocatòria.  
  
Huité. Termini de resolució i notificació.  
1. Aquesta convocatòria haurà de resoldre's i notificar-se a les persones interessades en el termini màxim de sis mesos comptats des de l'endemà de la publicació d'aquesta resolució en el Diari Oficial de la Generalitat Valenciana. Transcorregut aquest termini sense resolució expressa, les sol·licituds s'entendran desestimades.  
2. El termini per a notificar la resolució d'aquesta convocatòria és de deu dies.  
3. Els qui resulten beneficiaris d'aquestes subvencions no hauran d'acceptar-les expressament i podran iniciar l'execució de les obres immediatament després de produir-se la publicació de la resolució, si no ho hagueren fet amb anterioritat.  
  
Nové. Mitjà de notificació a les persones interessades i publicació dels diferents tràmits que cal formalitzar en el procediment  
1. La notificació de l'acte pel qual es resol aquesta convocatòria es durà a terme exclusivament mitjançant la seua publicació en el Diari Oficial de la Generalitat Valenciana.  
2. En el cas que es produïsca el tràmit d'audiència a les persones interessades en aplicació del que es disposa en la base 4 de les bases reguladores, la comunicació a aquests es realitzarà mitjançant notificació electrònica, per anunci en la web de la Conselleria o a través de la publicació en el Diari Oficial de la Generalitat Valenciana.  
  
Deu. Forma i terminis per a justificar l'execució de les obres subvencionades i per a presentar determinades sol·licituds incloses en aquest procediment  
1. El tràmit de pagament d'aquestes subvencions s'iniciarà una vegada justificada l'execució de les obres per part dels seus beneficiaris i es farà efectiu mitjançant transferència al compte bancari assenyalat per cada societat musical juntament amb la seua sol·licitud.  
Per a justificar l'execució de les obres subvencionades, les entitats beneficiàries hauran de presentar un compte justificatiu format pels documents i en les condicions que es detallen en la base 9 de les bases reguladores d'aquestes ajudes.  
2. El termini per a presentar la documentació justificativa de l'execució de les obres subvencionades queda obert amb la publicació de la resolució de concessió de les ajudes i finalitza el 10 de novembre de 2022.  
3. D'acord amb el que es preveu en la legislació sobre procediment administratiu comú de les administracions públiques, el termini indicat en el paràgraf anterior podrà ampliar-se singularment fins a 10 dies a petició de la societat musical interessada, sempre que les previsions de tancament de l'execució i comptabilitat pressupostària de la Generalitat ho permeten i es justifiquen les raons que motiven la demora i la impossibilitat de preveure-les en el seu moment. Aquesta ampliació de termini podrà sol·licitar-se fins al 30 de setembre de 2022 inclusivament.  
4. En les condicions previstes en la base 8.2 de les bases reguladores d'aquestes ajudes, les societats musicals beneficiàries d'aquestes podran sol·licitar autorització per a modificar el projecte d'obra, memòria valorada o pressupost de la inversió que va acompanyar la sol·licitud fins al 30 de setembre de 2022 inclusivament.  
5. Les sol·licituds previstes en els apartats 3 i 4 anteriors també hauran de presentar-se per mitjans electrònics, així com la documentació que haja d'acompanyar-les.  
  
Onze. Accés a models normalitzats i als tràmits electrònics d'aquest procediment  
1. Tots els impresos als quals es fa esment en aquesta convocatòria estaran a la disposició de les entitats interessades en la seu electrònica o portal institucional de la Generalitat en internet i en qualsevol oficina PROP. També podrà accedir-se a aquests en les següents adreces web, específiques per a aquestes ajudes, a través de la icona denominada impresos associats:  
Modalitat remodelació: http://www.gva.es/va/inicio/procedimientos'id\_proc=15487  
Modalitat construcció: http://www.gva.es/va/inicio/procedimientos'id\_proc=21668  
2. Per a facilitar la gestió d'aquestes subvencions i l'accés de les persones interessades, la seu electrònica de la Generalitat disposa dels següents tràmits als quals es pot accedir directament a través de les adreces url següents:  
a) Pàgina principal del procediment i presentació de la sol·licitud de subvenció:  
Modalitat remodelació: http://www.gva.es/va/inicio/procedimientos'id\_proc=15438  
Modalitat construcció: http://www.gva.es/va/inicio/procedimientos'id\_proc=21223  
b) Aportació de documents requerits per l'òrgan gestor de la Conselleria o presentació voluntària per a millorar els que es van aadjuntar inicialment a la sol·licitud. També pot utilitzar-se per a la presentació de recursos, sol·licituds o escrits relatius a aquestes ajudes que no siguen els previstos en els apartats a) i c):  
http://www.gva.es/va/inicio/procedimientos'id\_proc=18273  
c) Presentació del compte justificatiu de la subvenció per part de les persones beneficiàries d'aquestes:  
http://www.gva.es/va/inicio/procedimientos'id\_proc=18244  
  
Dotze. Especificació dels òrgans competents per a la tramitació i resolució  
D'acord amb el que es preveu en la base 4, apartat 6, de les bases reguladores, els òrgans competents per a la tramitació i resolució d'aquest procediment són els següents:  
a) Instrucció del procediment: Direcció General de Cultura i Patrimoni de la qual depenen la Subdirecció General de Patrimoni Cultural i Museus i el Servei de Coordinació d'Entitats Culturals.  
  
b) Resolució del procediment: conseller d'Educació, Cultura i Esport.  
  
Tretze. Delegació de competències  
Conformement al que s'estableix en l'article 9 de la Llei 40/2015, d'1 d'octubre, de règim jurídic del sector públic, es delega en la directora general de Cultura i Patrimoni totes les competències que corresponen al conseller d'Educació, Cultura i Esport referides a aquesta convocatòria, i s'exceptua únicament la resolució d'aquesta per la qual es produirà la concessió de les subvencions.  
  
Catorze. Eficàcia  
Aquesta resolució tindrà efectes amb caràcter general l'endemà de la publicació en el Diari Oficial de la Generalitat Valenciana.  
  
  
D'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques i 10, 14 i 46 de la Llei 29/1998, reguladora de la jurisdicció contenciosa administrativa, aquesta resolució, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu en els terminis i davant els òrgans que s'indica a continuació:  
  
a) El recurs de reposició haurà d'interposar-se davant el conseller d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu haurà de presentar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
València, 10 de desembre de 2021.- El conseller d'Educació, Cultura i Esport: Vicent Marzà i Ibáñez.